আসলে কাসিয়ং নামে ছোটো এক পাহাড়ি শহরের স্মৃতি আমার ছেলেবেলার অসাধারণ অভিজ্ঞতা। বড় হয়ে পৃথিবীর অনেক বড় বড় দেশ আর ছোট-বড় দেশ ঘোরার সুযোগ পেয়েছি। পৃথিবীর সব দেশই নিজস্ব দিক থেকে সুন্দর মনে রাখার মতো। তবুও আমার কেন যেন ঐ ছোটো পাহাড়ি শহরটার ছবি ফিরে আসে বারবার। স্বপ্ন যেন আমাকে সেই বাংলো বাড়ি আর সুন্দর বিকেলগুলোর দিকে হাত ধরে নিয়ে যায়। আমি যেন অপেক্ষা করে থাকি, সেই লালটিং (লণ্ঠন) হাতে ধন বাহাদুর কখন এসে দাঁড়াবে। মনের খুশিতে আমি হাসতে হাসতে আমাদের বাড়িটার বন্ধ দরজার পাশে দাঁড়াই আর হাসতে হাসতে গিয়ে দরজায় টোকা দিই।